Pierre Portelli mistenni jissejjaħ mill-Pulizija fil-ġranet li ġejjin ... jgħid li 'jmur bi pjaċir kif mar drabi oħra' Mal-illum.com.mt Pierre Portelli jgħid illi hu ppropona illi l-inkjesta interna fil-PN titmexxa mill-Imħallef Emeritus Giovanni Bonello
Pierre Portelli qal mal-illum.com.mt illi jekk jissejjaħ mill-Pulizija, "jiena mmur bi pjaċir kollu kif mort fuq kwistjonijiet oħra. M'hemmx problemi." Huwa kien mistoqsi minn dan is-sit dwar komunikat mill-pulizija biex, bħal Thake illum, jiġi interrogat dwar akkuża, issa ripetuta wkoll minn Melvin Theuma, dwar proposta ta' flus lill-Partit Nazzjonalista biex David Casa ma jiġix elett Membru Parlamentari Ewropew. Portelli ssemma' bħala persuna li setgħet kienet preżenti jew kellha għarfien ta' din l-allegata proposta. Hu jgħid iżda li sal-ħin tat-telefonata kienu għadu ma sarx kuntatt miegħu. "Kieku vera, li mhix vera din l-allegazzjoni, kif tispjega li l-partit kien qed jiġri wara Simon Busuttil għal din l-elezzjoni? Jekk David Casa xewka għal Kastilja, aħseb u ara kemm hu aktar Simon Busuttil!" Mal-illum.com.mt Portelli qal li hu diġa' kiteb lill-Kap tal-Partit Nazzjonalista u diversi uffiċjali għolja tal-istess partit u qal li lest jissekonda t-talba tad-Deputat David Thake, biex issir inkjesta interna, iżda mar oltrè u qal li din l-inkjesta titmexxa mill-Imħallef Emeritus Giovanni Bonello. Saħaq li ma tagħmilx sens li l-inkjesta ssir minn persuna fil-partit u temm jgħid li din għandha tkun 'il fuq mid-dubji. Intant sorsi li tkellmu ma' dan is-sit qalu li l-proposta ta' Pierre Portelli ma tagħmilx sens għaliex Imħallef ma jistax jitkellem jew jibgħat għal Yorgen Fenech imma jista' biss jitkellem man-nies tal-partit.